มูลค้าซื้อขายเบาบางกลัวธปท.ลดดอกเบี้ย
ภาวะตลาดตราสารหนี้ (10&#8211;14 ต.ค. 2554) มีมูลค่าการซื้อขายรวม 276,542 ล้านบาท
18 ต.ค. 2554

ภาวะตลาดตราสารหนี้ (10–14 ต.ค. 2554) มีมูลค่าการซื้อขายรวม 276,542 ล้านบาท 
โดย..สมาคมตลาดตราสารหนี้ไทย
หรือเฉลี่ยอยู่ที่ประมาณวันละ 55,208 ล้านบาท ลดลงจากสัปดาห์ก่อนหน้านี้ประมาณ 22% และพบว่ากว่า 90% ของมูลค่าการซื้อขายทั้งหมด หรือประมาณ 249,063 ล้านบาท เป็นการซื้อขายในตราสารหนี้ที่ออกโดยธนาคารแห่งประเทศไทย (State Agency Bond) ซึ่งส่วนใหญ่มีอายุคงเหลือค่อนข้างน้อย (ไม่เกิน 6 เดือน) 
ขณะที่พันธบัตรรัฐบาลที่ออกโดยกระทรวงการคลัง (Government Bond) มีมูลค่าการซื้อขายเท่ากับ 22,777 ล้านบาท และหุ้นกู้ที่ออกโดยภาคเอกชน (Corporate Bond) มีมูลค่าการซื้อขายเท่ากับ 3,364 ล้านบาท หรือคิดเป็น 8% และ 1% ของทั้งหมดตามลำดับ
เส้นอัตราผลตอบแทนพันธบัตรรัฐบาล (Yield Curve) ปรับตัวลดลงตลอดทั้งเส้น โดยเฉลี่ยแล้วประมาณ 15 Basis Point และภาพรวมการซื้อขายยังถือว่าค่อนข้างเงียบ ถึงแม้นักลงทุนจะเริ่มคลายความกังวลเรื่องปัญหาหนี้ของประเทศในกลุ่มสหภาพยุโรปไปบ้างแล้วก็ตาม 
อย่างไรก็ตาม สถานการณ์น้ำท่วมในหลายๆ จังหวัด ทำให้นักลงทุนมองว่า มีความเป็นไปได้ที่ ธปท. อาจจะพิจารณาลดอัตราดอกเบี้ยเพื่อช่วยแก้ไขปัญหาเศรษฐกิจ จึงชะลอการซื้อขายเพื่อรอดูความชัดเจนต่อไป 
ทางด้านนักลงทุนต่างชาติมีมูลค่าการซื้อขายลดลงเหลือสุทธิ 1,928 ล้านบาท ส่วนใหญ่ยังคงเน้นไปในตราสารระยะสั้น (มีอายุคงเหลือน้อยกว่า 1 ปี)